Praksisrapport fra Round Hill Primary School
Generell del

I begynnelsen av mars dro vi fire studenter fra Alt Hist til England. Det var Katrine Vefferstad, Elisabeth Fossen, Roland Andersen og meg selv. Vi har alle gått i samme klasse de første to årene og kjente hverandre derfor rimelig godt fra før. Vi startet oppholdet med fire dager i London, for å bli kjent med kulturen, som det så fint kaltes. Disse dagene ble brukt til sightseeing og å bli kjent med byen, før vi torsdag ettermiddag satt oss på toget til Nottingham og Beeston. Da vi kom fram ble vi tildelt familier og bo hos og vi skilte lag for å spise middag og sette fra oss tingene våre. Jeg bodde hos en familie som bodde i Chilwell et stykke unna skolen (ca halvtime å gå). Dette var ikke noe problem, vi kjørte som regel sammen til skolen, eller jeg syklet hvis jeg skulle møte tidligere. Simon Thompson, vår veileder, var veldig opptatt av at vi skulle finne oss til rette og bli godt mottatt, så senere på kvelden møttes vi på en slags jazzkveld på en pub. 

Den første fredagen på skolen var en introduksjonsdag, hvor en fra hver klasse viste oss rundt. Katrine og Roland skulle være i year 5, mens Elisabeth og jeg hadde year 6. Elevene som viste oss rundt satt i noe liknende det norske elevrådet. Deres oppgave var å gjøre oss kjent og vise fram og være stolt av skolen sin. 

Skolen har brukt mye arbeid på å utvikle en slags filosofi som skolen følger. Den kalles ”The Round Hill way”, og går ut på at både små og store skal hilse, respektere hverandre og være stolt. I løpet av uka holdes det samlinger (assembly) for elevene, hvor de enkelte elevene, eller klasser som har utmerket seg gjennom ”The Round Hill way” får diplom og ære. Det er brukt mye ressurser på dette arbeidet og en kan tydelig se at både lærere og elever er stolte av skolen sin.
Skoledagen var lang, elevene var på skolen fra 8.50-15.35, og naturlig nok var lærerne der litt lenger. I løpet av denne lange dagen hadde likevel elevene bare fire timer hver dag. Dagen var delt inn slik at skoletimene varte i ca 60 minutter, med lange pauser mellom timene. I tillegg hadde de assembly flere ganger i uken hvor alle elevene på skolen møttes i gymsalen og sang og det ble delt ut diplom til de elevene som hadde utmerket seg. Ukene til oss studenter var fra mandag til torsdag, i og med at det er mye lengre skoledager i England enn i Norge. Klassen min hadde to lærere, Mrs. Munro fra mandag til onsdag og Mr. Bevan torsdag og fredag, dermed fikk jeg se to helt forskjellige lærere. Mrs. Munro var nylig omskolert og hadde begynt som lærer etter jul. Mr. Bevan var den eldste læreren på skolen, så foreldre av elevene kunne ha hatt han. Det var to rimelig forskjellige lærerstiler. Da jeg først kom til skolen var jeg forberedt på streng disiplin, men dette hadde veldig mye med den enkelte lærer å gjøre, og de fleste lærere hadde passet fint inn i den norske skolen. 
Praksisen min besto av noe undervisning, men langt mindre enn jeg er vant til fra Norge. I year 6 var det veldig mye som skjedde disse ukene, vi var blant annet på en tredagers leirskole på et aktivitetssenter, i tillegg hadde vi en dag på Universitetet i Nottingham, hvor elevene fikk utføre naturfaglige forsøk, og utdeling av diplomer for et program de hadde fulgt om å ta egne valg. Samtidig var det full forbredelse av SAT-testene som elevene skulle utføre i løpet av mai. Dette ble elevene drillet på, og hadde som regel et par av disse prøvene hver uke, og da var det naturlig nok ingen vanlig undervisning.  
Den første uka besto av en del observasjon og å ha ansvaret for grupper når de hadde ”reading-groups” og andre gruppeoppgaver. Vi som hadde samme årskull hadde en time sammen i hver klasse om Norge den andre uken. I tillegg hadde jeg lesegrupper og små oppgaver i timen. En annen måte vi gjorde det den andre uken var at jeg hadde den samme timen parallelt med læreren, bare med en mindre gruppe. Den andre uken gikk også bort til leirskole på Kingswood aktivitetssenter. Her var det full fart fra morgen til kveld, og elevene fikk prøve ulike aktiviteter som rappelering, firhjuling, pil og bue, zip-line, fekting osv. Her var det egne instruktører som tok seg av aktivitetene, mens lærernes rolle ble omtrent foreldrerollen, som passet på at elevene hadde det fint. Denne turen var en kjempefin opplevelse. Ved å være i nærheten fikk man ta del i at elevene turte å gjøre ting de kanskje ikke verken få mulighet til, eller ville turt. 
Den siste uka på skolen preget av mange ulike aktiviteter utenom det vanlige blant annet turen til universitetet. I etterkant av denne turen hadde jeg en time i klassen hvor alle skulle skrive naturfaglig rapport om et av forsøkene. Etter turen til Kingswood hadde jeg også en gruppe i fire timer literacy (Engelsk) hvor vi lagde en avis om hva vi hadde opplevd på Kingswood. 

Hoveddel
Denne praksisperioden har vært totalt annerledes enn det jeg noen gang har vært borti. Dagene på skolen var preget av mye tid mellom timene i og med at elevene hadde lange friminutt og assembly. Dette gjorde at som lærer hadde man også tid til å planlegge i løpet av dagen. Elevene trengte så lange pauser i og med at de hadde så lange dager, men personlig syns jeg de kunne vært litt mer effektive og latt elevene dra hjem tidligere. På en annen side virket det som skolen passet på elevene mens foreldrene var på arbeid. Det fleste elever, til og med i year 6 ble hentet etter skolen. 
Lærerne hadde en halv dag på skolen i løpet av uka til å planlegge undervisninga. Da hadde elevene andre aktiviteter med lærere som var leid inn til spesielle fag, for eksempel kunst og håndverk, musikk osv. Når lærerne planla var det en som tok ansvaret for literacy (engelsk) og en annen tok numeracy (matte). Slik planla de for hele uka, og brukte hverandres planlegging for sin egen undervisning. I tillegg brukte de Smart Board-filer som andre lærere igjen hadde brukt på de samme temaene tidligere år, med litt justering. På denne måten jobbet lærerne godt sammen i team og kunne bruke hverandre som ressurser. Dette sparer mye tid for den enkelte lærer, og lærerne kan diskutere sammen hvordan de best kan legge opp timen (elevene skal jo uansett gå gjennom de samme temaene). Når de planla var det også viktig å konkretisere læringsmål, slik at elevene fikk vite hva som var forventet av dem. Dette syns jeg er veldig viktig, vi er ikke så flinke til å huske på dette i Norge (enkelte lærere er nok flinkere til å bruke dette enn andre både i Norge og England). De fulgte opp dette i slutten av timen ved å spørre elevene hva de hadde oppnådd og på hvilken måte de selv lærte. Elevene skulle bli bevisst hva slags læringsstil de selv lærte best ved. Dette syns jeg var veldig bra, for elevene måtte selv tenke etter hva de faktisk hadde lært i løpet av timen. En ting som overrasket meg i denne forbindelse var at de alltid gikk gjennom oppgaver på slutten av timen, og elevene måtte si hvor mange de hadde rett (spesielt i matematikk). De som hadde lite riktig måtte si det foran hele klassen, og forklare hvorfor de ikke hadde fått til mer, og hva de måtte gjøre i neste time for å greie mer. Elevene var veldig drillet på dette, og det virket ikke som de følte at de utsatte seg foran klassen. Likevel er jeg litt skeptisk til dette, det var som regel de samme elevene som hadde lite riktig og ikke fikk tegne smilefjes i boka si. På en annen side lærer de å sette ord på hvordan de lærer, og læreren bør ta det seriøst og ta seg tid til å høre på hva elevene tenker om dette. En måte å gjøre det på kunne vært å ikke ta det opp i plenum hver time, men heller gå rundt til elevene og snakke med noen elever hver time. 
Å være alene i klassen var ganske annerledes enn å være i gruppe som vi er vant til i Norge. På en måte lærte jeg veldig mye av det, og det er selvsagt mer reelt når man kommer ut i arbeid, men likevel hadde det vært greit å ha noen å diskutere ulike situasjoner med. Lærerne jeg var hos var jo heller ikke veilederne mine, så selv om jeg følte jeg kunne spørre og diskutere med dem, tror jeg at jeg ville fått mer/noe annet ut av å diskutere med en annen student som så på ting mer ut fra erfaringer vi har som studenter og studenter i Norge. Vi diskuterte litt utenfor skolen, men det ville vært lettere om vi kjente de samme elevene og de samme situasjonene. 
Sluttevaluering
I sluttevalueringa vil jeg gjerne ta opp litt mer utenomskole saker. Grunnen til at jeg trivdes så godt var nemlig ikke bare det at vi ble tatt så godt i mot på skolen, noe vi ble. Lærerne på skolen behandlet oss som kollegaer og ikke studenter som man vanligvis blir i Norge. I tillegg var det mer sosialt samvær mellom lærerne. For eksempel var hun ene læreren på småtrinnet med på all mulig slags dans, og lurte på om vi ville være med på et lite dansekurs en kveld. Katrine og jeg + familien jeg bodde hos var med på det, en av mange sosiale kvelder med familien. I tillegg tok de oss med på utflukter både til Sherwood forest og Nottingham Castle. Vi studentene møttes av og til etter skolen for å lage middag eller spise billig middag på puben rett utafor skolen. 

Ved å ha praksis i England kommer man garantert inn i den engelske kulturen i og med at man bor hos en engelsk familie (så sant de fortsetter å tilby dette). De engelske menneskene er fantastiske og åpne mot andre. Familien jeg bodde hos inkluderte meg i familien og tok meg med på alt de gjorde. Søndagene besto for eksempel av familiemiddag hvor datteren med kjæreste kom på besøk og sønnen som bodde i huset var hjemme. Deretter bar turen på quiz på den lokale puben.

Vi fikk litt ekstra stipend for å dra, men en bør ha spart opp litt før man drar. Flybillettene kan man få billig, men man må huske at man må betale leie både hjemme i Norge og i England. Vi betalte 60 pund i uka for å bo hos familiene, som inkluderte frokost og opphold.
Jeg anbefaler alle som ønsker en liten utfordring og å oppleve en kultur om å reise. Man lærer masse, og jeg tror det å ha sett en skole fra et annet land på nært hold gir utbytte som senere lærer. 

